廣東話喺星加坡嘅地位

星加坡華人以福建人居多，其次係潮州人，而星加坡雙語教育政策着重英語，加上「講華語運動」，所以佢哋講嘅好多時候都係華語或者英語。不過，受到香港演藝文化影響，加上部分星加坡華人本身祖籍廣東，所以廣東話喺星加坡民間仍然有一定地位同流行度。另外，近年新加坡政府一啲推廣政府政策，當中除咗部份當地藝人會用廣東話演出之外，有時仲會有政府官員粉墨登場，仲有廣東話對白。

星加坡藝人演繹具一定知名度嘅廣東話作品

針對香港市場嘅作品 
 陳潔儀曾經推出幾張廣東話專輯，包括《麻醉》同《揭曉》，另外亦曾經喺《妙手仁心II》裏面演出。
 林俊傑部分歌曲有推出廣東話版本，例如佢嘅首本名曲《江南》，仲有同蔡卓妍合唱嘅《小酒窩》。
許美靜曾經推出幾張廣東話專輯，包括《好美靜》同《一場朋友》，而佢嘅一曲《明知故犯》亦曾經全港熱播，更令佢攞到1997年香港電台頒發嘅十大中文金曲獎。

部分星加坡有用廣東話嘅本土作品 
 《健康那些事》
 《吃飽沒？》系列 - 除咗劇集部分對白用廣東話之外，《吃飽沒？2》嘅主題曲亦係由陳潔儀唱嘅廣東歌《指引》
 《好世謀》系列

政策倡議 
有啲人主張星加坡政府放鬆對廣東話嘅管制。佢哋會覺得，本土嘅電影、戲劇、文學若果混合星加坡華人日常使用嘅方言，唔單止可以令作品嘅語言更多姿多彩，而且更真實咁樣去呈現星加坡華人嘅生活。

不過，政府對於喺政策宣傳以外，對於講廣東話或者其它華語方言嘅進一步放寬就有所保留。例如，喺2021年，電影《梅艷芳》上映嗰陣，就只能上映配音版本，就算有人向政府請願要求都被拒絕。有人就批評，呢套電影既係描述梅艷芳生平，又穿插佢嘅廣東經典金曲，華語放映版本並唔真實。

星加坡語言